Catalunya és la comunitat autònoma de l’Estat amb la proporció més baixa de treballadors públics, amb només un 10% de funcionaris respecte al total de la població ocupada. En l’extrem oposat, el 25% dels empleats d’Extremadura treballen per a l’administració. Aquesta és la principal conclusió de l’informe Empleats públics a Espanya i Catalunya 2010-2015 fet per la patronal Pimec amb les dades més recents de l’ocupació en el sector públic. La llista de comunitats en què els treballadors públics tenen un pes inferior la completen les Illes Balears, el País Valencià i Navarra, totes tres a l’entorn del 12%. D’altra banda, i a part d’Extremadura, on el sector públic té més incidència és a Andalusia i Castella i Lleó, amb taxes superiors al 18% de la població ocupada.

540x396

Catalunya també és qui menys empleats públics té en relació al total de població. Només 40,7 de cada 1.000 catalans són empleats públics, la meitat que els 81,9 per 1.000 d’Extremadura. A les Balears la proporció és de 48 empleats, al País Valencià de 45,4 i a Navarra de 51,9.

L’informe també destaca que els funcionaris que estan treballant per a l’administració central només suposen un 9% de tots els que hi ha a Catalunya. A la resta d’Espanya, de mitjana, els funcionaris de l’Estat suposen el 22% dels treballadors públics que hi ha.

D’altra banda, a Catalunya hi ha més treballadors a l’administració local (com els ajuntaments) que en la mitjana espanyola. Un 28% dels funcionaris estan en aquest tipus d’administració, mentre que a tot l’Estat suposen el 22% del total. Tot i així, la proporció és més semblant en el nombre de funcionaris autonòmics, que suposen un 54,7% del total a Catalunya i un 49,9% a la resta d’Espanya.

Segons Pimec, el fet que a Catalunya hi hagi proporcionalment menys funcionaris que a la resta d’Espanya s’explica, en part, pels efectes de la concertació a Catalunya, sobretot en els àmbits de l’educació i la sanitat. A més, la patronal recorda que l’administració catalana inclou les competències de seguretat, cosa que resta pes als treballadors públics que depenen del govern central.

Menys administració central

L’estudi de Pimec també mostra que el nombre total de treballadors públics s’ha reduït en els últims cinc anys en un 1,1% a Catalunya pels efectes de la crisi econòmica. Concretament, hi ha un 15% menys de personal a l’administració central, mentre que la reducció ha sigut del 17% a l’administració local. Pel que fa als assalariats de l’administració autonòmica, s’han mantingut “pràcticament inalterats” durant el període. Segons el tipus de vinculació, hi ha més treballadors associats (13%) i laborals indefinits (4,1%), però menys d’eventuals (-30%), alts càrrecs (-22%) i altres directius (-34,1%).